'बोयकट बलिउड'लाई बन्द गरौं  : सुनील शेट्टी 
अभिनेता सुनील शेट्टीले सामाजिक सञ्जालमा आक्रमक बन्दै गएको 'बोयकट बलिउड' (बलिउड बहिष्करण) अभियानलाई अन्त्य गर्न उत्तर प्रदेशका मुख्यमन्त्री योगी अदित्यनाथलाई अनुरोध गरेका छन् ।
काठमाडौँ — अभिनेता सुनील शेट्टीले सामाजिक सञ्जालमा आक्रमक बन्दै गएको 'बोयकट बलिउड' (बलिउड बहिष्करण) अभियानलाई अन्त्य गर्न उत्तर प्रदेशका मुख्यमन्त्री योगी अदित्यनाथलाई अनुरोध गरेका छन् ।उत्तर प्रदेशमा बन्दै गएको फिल्म सिटीबारे कुरा गर्ने क्रममा शेट्टीले मुख्यमन्त्रीले चाहे उक्त अभियान अन्त्य हुने बताएका हुन् । 'ह्यासट्याग लेखेर अहिले जुन बोयकट बलिउड चलिरहेको छ यो बन्द हुन सक्छ, यदि तपाईंले चाहनुभयो भने । अहिलेको समयमा हामी राम्रो काम गर्दछौं भन्ने सन्देश दिन जरुरी छ । एउटा बिग्रेको फल जताततै हुनसक्छ, तर त्यसको अर्थ पूरा फिल्म उद्योग नै नराम्रो भन्न मिल्दैन । अहिले धेरैले बलिउड राम्रो छैन भन्ने बुझेका छन् तर त्यस्तो होइन हामीले थुप्रै राम्रा फिल्महरु गरेका छौं,' सुनीलको कुरा उद्धृत गर्दै द हिन्दुस्तान टाइम्सले लेखेको छ,'बोयकट बलिउड अभियानलाई हटाउन अब हामी सबै एकसाथ भएर अगाडि बढ्नुपर्छ । यो अभियानलाई कसरी बन्द गर्ने भन्नेतर्फ हामीले प्रयास गर्नुपर्छ ।' बलिउड विरोधी भावनामाथि प्रधानमन्त्री नरेन्द्र मोदीसँग पनि छलफल गर्न सुनीलले योगीलाई सुझाए । यसअघि अक्षयकुमारले पनि मुख्यमन्त्री योगीलाई भेटेर आफ्नो फिल्म 'रामसेतु' हेर्न अनुरोध गरेका थिए । योगीसँगको भेटमा सुनीलले बलिउडका केही कलाकार ड्रग्स सेवनमा फसे पनि ९९ प्रतिशतलाई त्यही नजरले हेर्न नहुने पनि बताए । 'बोयकट बलिउड' अभियान बलिउडको ड्रग्स सम्बन्ध, सुशान्तसिंहको मृत्यु अनि नातावादसँग जोडेर हेर्ने गरिन्छ । ‍